Japan se premier wil wys bande met VSA is sterk | Netwerk24
Japan se premier wil wys bande met VSA is sterk
Sjinzo Abe, premier van Japan, het Maandag voor sy samesprekings met sy Amerikaanse eweknie, pres. Donald Trump, gesê hy wil wys hoe sterk die band tussen die twee lande is.
Pres. Donald Trump van Amerika en Sjinzo Abe, premier van Japan, skud Maandag hand voor hul vergadering in Akasaka Palace, die staatsgastehuis in Tokio. Foto: AP
Trump wat op ’n staatsbesoek van vier dae aan die land is, het Sondag ook na ’n soemo-geveg, Japan se nasionale sport, gaan kyk.
Vroeër die dag het Trump en Abe gholf gespeel en hamburgers geëet.
Trump en sy vrou, Melania, het Saterdag in die land aangekom, en hul eerste afspraak was ’n amptelike verwelkoming in die Amerikaanse ambassade wat deur sakeleiers soos die hoofde van Toyota, Nissan, Honda, SoftBank en Rakuten bygewoon is.
Melania, Trump se vrou, en Akie, Abe se vrou, buite die staatsgastehuis. Foto: AP
Trump het dit toe reeds duidelik gemaak dat hy nie tevrede is met – wat hy beskou – die “handelsongelykheid” tussen die twee lande nie.
Hy wil ’n ooreenkoms aangaan om dit reg te stel. “Die ooreenkoms moet struikelblokke uit die weg ruim vir Amerikaanse uitvoer en sorg vir regverdigheid en wederkerigheid in die verhouding,” het hy gesê.
Abe is egter vasbeslote om te wys dat die verhouding sterk is.
Hy het gesê hy en Trump sal in hul formele samesprekings oor Noord-Korea, die ekonomiese kwessies tussen Japan en Amerika, asook volgende maand se G20-beraad praat.
Die Trumps het ook reeds Japan se nuwe heerser, Naruhito, en sy vrou, Masako, ontmoet. – Reuters
Meer oor: Amerika | Japan
Trump: ‘Hi Japan, ons vat jul handelsvoordeel weg’
Pelosi, Trump vlieg mekaar in hare ná vloermoer